Keywords

Summary



Keywords

1. Menetlus – Uute väidete esitamine menetluse käigus – Tingimused

(Üldkohtu kodukord, artikli 48 lõige 2)

2. Konkurents – Keelatud kokkulepped – Konkurentsi kahjustamine – Territoriaalseid ainuõigusklausleid sisaldavate partnerluslepingute võrk – Turulepääsetavus – Lepingud, mille kumulatiivseks mõjuks on turu eraldamine – Erilise majandusliku konteksti arvesse võtmine

(EÜ artikli 81 lõige 1)

3. Konkurents – Keelatud kokkulepped – Konkurentsi kahjustamine – Kodumajapidamiste pakendite kogumist ja sortimist puudutavate ning territoriaalseid ainuõigusklausleid sisaldavate lepingute võrk – Põhjendatus – Võimalik piirav mõju kodumajapidamiste pakendite kõrvaldamise süsteemide eelnevale turule – Sellise üksikerandi tegemine, millega kaasnevad kohustused

(EÜ artikkel 81, lõiked 1 ja 3; nõukogu määrus nr 17, artikli 8 lõige 1)

Summary

1. Vastavalt Üldkohtu kodukorra artikli 48 lõike 2 esimesele lõigule ei või menetluse käigus esitada uusi väiteid, kui need ei tugine õiguslikele või faktilistele asjaoludele, mis on tulnud ilmsiks menetluse käigus. Väide, millega otseselt või kaudselt täiendatakse varem esitatud väidet ja millel on varem esitatud väitega otsene seos, tuleb tunnistada vastuvõetavaks.

(vt punkt 44)

2. Kui Üldkohus kontrollib selle hinnangu põhjendatust, mille komisjon andis EÜ artikli 81 lõike 1 tähenduses tuntavale konkurentsipiirangule territoriaalseid ainuõigusklausleid sisaldavates partnerluslepingutes, siis ei saa Üldkohus piirduda ainuõiguse eraldatult tuvastatud mõjuga, viidates üksnes piirangutele, mis on seatud nimetatud partnerluslepingutega.

Küsimuse puhul, kas need lepingud kuuluvad EÜ artikli 81 lõike 1 keelu alla, tuleb kontrollida, kas asjaomasel turul sõlmitud kõigi sarnaste lepingute ja muude majandusliku ja õigusliku konteksti, millesse nimetatud lepingud kuuluvad, elementide kogumist ilmneb, et neil on kumulatiivne toime sulgeda uute konkurentide pääs sellele turule.

Kui selle kontrollimise käigus selgub, et see ei ole nii, ei kahjustaks lepingute kogumi moodustavad üksikud lepingud konkurentsi EÜ artikli 81 lõike 1 tähenduses. Kui aga kontrollimine näitab, et pääs turule on raske, tuleb seejärel analüüsida, millises ulatuses aitavad need partnerluslepingud kaasa kumulatiivsele mõjule, võttes arvesse, et keelatud on vaid sellised lepingud, mis aitavad olulisel määral kaasa võimalikule turu eraldamisele.

(vt punkt 56)

3. Mis puudutab selliste partnerluslepingute võrku, mille poolteks on esiteks sektoriaalse pakendiringluse ettevõtja, kes tegutseb kodumajapidamiste kasutatud pakendite kõrvaldamise turul, ning teiseks piirkondlikud partnerid (nagu ettevõtjad või kohalikud omavalitsused), kes tegelevad konkreetselt kodumajapidamiste kasutatud pakendite kogumise, sortimise, transpordi ja taaskasutamisega ning kellel on kogumis- ja sortimispiirkonna kohta ajavahemikuks kolm kuni viis aastat faktiline territoriaalne ainuõigus, siis on selle kokkulepete võrgu loomise praktiline tagajärg see, et suletakse välja jäetud kogumis- ja sortimisettevõtjate pääs turule ning pakkumise poolel piiratakse konkurentsi kodumajapidamiste pakendite kogumise ja sortimise turul kokkuleppe kehtivuse jooksul.

Kuna kõnealused partnerluslepingud sõlmib jäätmete kõrvaldamise teenuste kõige suurem tarbija ning need katavad liikmesriigi kogu territooriumi, siis mõjutab konkurentsipiirang, mis kogumis- ja sortimisturul kaasneb sellise ainuõigusega, kogu riigi territooriumi ning järelikult geograafiliselt asjassepuutuvat kogumis- ja sortimisturgu tervikuna. Seega on välja jäetud ettevõtjatel keeruline nii mööda hiilida sellest kokkulepete võrgust ja tulla kodumajapidamiste pakendite kogumise ja sortimise siseriiklikule turule kui ka jääda sellel turul tegutsema.

Niisugused lepingud võivad siiski olla põhjendatud juhtimise ja tõhususe kaalutlustel, vajadusega tagada kogumisteenuste usaldusväärne osutamine ning vajadusega tagada korraldamise ja investeeringute kindlus kogumis- ja sortimiskokkuleppe rakendamiseks. Kohustus teha koostööd võib seega olla piirang, mis on vältimatu asjaomase liikmesriigi turul kogumis- ja sortimistegevuse otstarbekohase korraldamise eesmärgi saavutamiseks EÜ artikli 81 lõike 3 tähenduses.

Siiski võib sektoriaalse pakendiringluse ettevõtja kohustus siduda end igas kogumispiirkonnas vaid ühe kogumis- ja/või sortimispartneriga võimaldada tal sulgeda oma võimalike konkurentide juurdepääsu olemasolevatele kogumise ja sortimise infrastruktuuridele, kui tal õnnestub kehtestada oma partneritele de facto ainuõigus kogumis- ja sortimisteenuste osutamisel. Sellises olukorras ei ole konkurentidel tegelikult konkreetselt võimalik mööda minna nimetatud ettevõtja loodud lepingute võrgust, kuna kodumajapidamiste pakendite kogumise ja sortimise turul ei ole ühtegi teist kogumis- ja sortimisettevõtjat, kes võiks neile nimetatud teenuseid nende tegutsemise alguses konkureerivatel tingimustel pakkuda. Seega võib kodumajapidamiste pakendite kogumise ja sortimise turul tuvastatud konkurentsipiirang viia konkurentsipiiranguni eelneval turul, nimelt kodumajapidamiste pakendite kõrvaldamise süsteemide turul. Kõnealune piirang avaldub viivitamatult kodumajapidamiste pakendite kogumise ja sortimise turul kogumis- ja sortimisteenuste nõudluse vähenemises.

Nii ei tee komisjon ilmset hindamisviga, kui ta leiab, et vältimaks seda, et sektoriaalne pakendiringluse ettevõtja saaks kõrvaldada konkurentsi kodumajapidamiste pakendite kõrvaldamise süsteemide turul, tuleb üksikerandiga määruse nr 17 artikli 8 lõikega 1 kooskõlas siduda teatud kohustused.

(vt punktid 58, 59, 63–65, 80)